**Kanon – ka no?**

**Dagsseminar for kritikere og andre interesserte på Norsk barnebokinstitutt, Oslo, 29.10.2021**

Med jevne mellomrom lanseres forslag til hvordan den litterære kanon ser ut. Hensikten er å avgjøre hva som blir stående igjen i mylderet av utgivelser, når vi ser tilbake. Noen navn er udiskutable: Shakespeare, Ibsen, Astrid Lindgren. En plass i kanon signaliserer kvaliteter som overskrider tiden, og som dermed gjør forfatteren fortjent til en plass i evigheten. Men hvor udiskutabel er plassen, og hvor lenge varer en evighet? Lar det seg gjøre å danne en kanon i dag, når alle offentlige rom splittes i stadig mindre deloffentligheter? Er det fremdeles meningsfylt å definere en kanon, og var det noensinne slik?  
  
Tilsynelatende blir vi i dag nødt til å snakke om flere kanoner, og kan vi da snakke om kanon? En mer demokratisk offentlighet møter enhver kanondannelse med motspørsmål: Hvilke utvelgelseskriterier er relevante i dag, og hvem har makt til å definere dem? Hvem har nytte av en slik utvelgelse? Og samtidig som kanondannelsen problematiseres fristes vi til å spørre: Hvor lang tid må gå før kanon kan dannes? Finnes det en samtidskanon, og hvilke forfattere eller verk innen de siste 20 årenes barne- og ungdomslitteratur hører hjemme her? Hvilken rolle har kritikken i disse avgjørelsene?

Barnebokkritikk går ut fra at bibliotekarer har en særlig kompetanse på nettopp spørsmålet om kanon, fra et brukerståsted: Hva blir mest lest, lånt, festet seg ved? Over tid, og akkurat nå? Kritikerseminaret, som er blitt arrangert årlig fra 2016 av, har fra begynnelsen tatt sikte på å holde seg med et tema som gjør at kritikere går i seg selv, og tenker nytt og faglig styrket om sitt eget virke, men som også er relevant for andre i barne- og ungdomsbokbransjen. Derfor har vi alltid hatt bibliotekarer, formidlere, lærere, forskere og studenter på deltagerlisten, sammen med forlagsfolk, forfattere, illustratører og kulturrådsrepresentanter, dessuten folk fra Foreningen !les, Leser søker bok, NBI, NFFO, Grafill og andre litterære organisasjoner. Deltagere er ellers kommet fra hele Norge, Skandinavia og Norden.

Vi ønsker med disse seminarene å danne en tematisk plattform som angår oss alle, der vi antar at på dette tross alt vesle barne- og ungdomsbokfeltet ønsker å trekke i samme retning.

Velkommen til seminar!

Les mer her:

<https://www.barnebokkritikk.no/kanon-ka-no/>

Beste hilsen

Ingvild Bræin

Barnebokkritiikk

Her er lenker til tidligere seminarer:

https://www.barnebokkritikk.no/strek-i-tegningen/

https://www.barnebokkritikk.no/retorikken-i-kritikken/

<https://www.barnebokkritikk.no/barn-og-unge-som-kritikere/>

<https://www.barnebokkritikk.no/for-moro-skyld/>

https://www.barnebokkritikk.no/formidle-eller-kritisere-hva-er-forskjellen/